
НАЦИОНАЛНА КОНЦЕПЦИЯ ЗА РЕГИОНАЛНО И ПРОСТРАНСТВЕНО РАЗВИТИЕ
РЕЗЮМЕ

Националната концепция за регионално и пространствено развитие (НКРПР) 2026–2040  определя дългосрочната рамка за териториалното развитие на България и осигурява приемственост и надграждане спрямо Националната концепция за пространствено развитие 2013–2025. Тя се разработва в контекст на задълбочаващи се демографски предизвикателства, устойчиви регионални дисбаланси, ускорен зелен и цифров преход в Европейския съюз и необходимост от по-силна териториална координация на секторните политики. 
Уводната част на НКРПР подчертава, че България навлиза в новия програмен период със съчетание от унаследени проблеми и нови възможности. От една страна, България  продължава да се характеризира със значими териториални неравенства – между север и юг, между големи градски центрове и периферни и селски територии, между динамични икономически ядра и изоставащи райони, които трудно привличат инвестиции и кадри. От друга страна, подобренията в техническата и транспортната инфраструктура, интеграцията в Европейския съюз, достъпът до европейско финансиране и общите приоритети за зелен и цифров преход създават прозорец на възможности за преосмисляне на модела на териториално развитие. В този контекст Концепцията се позиционира като документ, който трябва да ориентира както регионалната, така и секторните политики с териториално измерение – транспорт, енергетика, околна среда, икономика, образование, здравеопазване, култура и туризъм – към по-интегриран, ориентиран към местния потенциал, подход.
Аналитичната част на НКРПР е обемна и структурирана около няколко основни измерения: демографско, социално-икономическо, инфраструктурно, екологично и пространствено. Демографският анализ очертава продължаващо намаляване на населението, системно застаряване и отрицателен естествен прираст, като тези процеси са особено концентрирани в Северозападна България, части от Северен централен и Североизточен район (понастоящем), както и в планински и гранични територии. Отслабването на селищата и обезлюдяването в периферни и селски общини, съчетано с изселване на млади и икономически активни хора, поставя под риск устойчивостта на местните общности, затруднява поддържането на услуги и инфраструктура и компрометира възможностите за дългосрочно развитие.
Социално-икономическата част на анализа показва изразена концентрация на икономическата активност, инвестициите, БВП, БВП на глава от населението, заетостта и иновациите в ограничен брой големи градски центрове и техните функционални ареали, при доминираща роля на София и няколко други водещи града. В регионите също се наблюдават значими различия между силни градски ядра и периферии с ниска икономическа активност. В редица отдалечени, планински и гранични територии се констатират по-високи нива на бедност, социално изключване и безработица, както и по-ограничен достъп до качествено образование, здравеопазване и социални услуги, което оформя „зони на уязвимост" с риск от трайна маргинализация и обезлюдяване.
Инфраструктурният и пространственият анализи показват, че макар през последното десетилетие да са реализирани значими проекти в пътната инфраструктура, все още съществуват критични „липсващи връзки" и територии с ниска достъпност. Основните елементи на мрежата TEN-T не осигуряват равномерна свързаност за всички региони, а състоянието на второкласната и третокласната пътна мрежа в много периферни и селски райони остава незадоволително. Железопътната инфраструктура изостава по отношение на скорост, безопасност, интермодалност и качество на услугата, което ограничава потенциала за устойчив транспорт и интеграция с европейските транспортни мрежи.
По отношение на цифровата свързаност анализът показва съществен напредък при широколентовия достъп и мобилните мрежи, но и ясно изразено цифрово разделение между големи градове и периферни територии. Това влияе върху възможностите за дистанционна работа, електронно управление, онлайн образование, телемедицина и предоставяне на други модерни услуги в селски и отдалечени райони. Енергийната инфраструктура е изправена пред предизвикателствата на декарбонизацията, интегрирането на възобновяеми енергийни източници, повишаването на енергийната ефективност и гарантирането на сигурността на снабдяването, като тези процеси имат ясно териториално изражение.
Екологичният анализ и оценката на климатичните рискове подчертават, че климатичните промени вече се проявяват на територията на страната чрез засушавания, наводнения, ерозионни процеси, свлачища и горски пожари, които оказват влияние върху земеползването, инфраструктурата, икономическата дейност и безопасността на населението. Природното и ландшафтното богатство – защитени територии, зони по „Натура 2000", горски екосистеми, водни ресурси и биологично разнообразие – представлява ключов ресурс за дългосрочно развитие, който изисква внимателно управление и защита. Тази комбинация от рискове и ресурси налага стратегическото планиране на регионалното и пространствено развитие да интегрира много по-системно климатичните и екологичните съображения в стратегиите и инвестициите.
Върху описаната аналитична основа НКРПР формулира следната визия за регионално и пространствено развитие  на България до 2040 г.: „Българските региони развиват устойчив капацитет и конкурентоспособност в динамична среда, с подобрен жизнен стандарт и достъп до качествени услуги за всички граждани. Столичният регион се утвърждава като водещ център в Югоизточна Европа, а останалите региони се доближават до европейските стандарти. Националните ресурси са опазени чрез устойчиво управление, съхранена е регионалната идентичност, а социално-икономическите и териториални дисбаланси са значително намалени.“ Тази визия за развитие поставя акцент върху качеството на живот във всички части на страната, възможностите за достъп до услуги и инфраструктура, устойчивото използване на природния капитал и опазването на културното наследство.
Усилията в посока на намаляване на териториалните дисбаланси и укрепване на устойчивата конкурентоспособност на страната са в основата на полицентричен модел, който предполага подобрена свързаност, зелена и цифрова трансформация и интегриран териториален подход. 
Стратегическата част на НКРПР е изградена около ясно формулирани четири стратегически цели, както следва: Териториално сближаване, Икономическо сближаване, Социално сближаване и растеж и Екологична устойчивост. Към всяка стратегическа цел са дефинирани определен брой приоритети. Важно е да се отбележи, че структурата е оптимизирана спрямо предходната Национална концепция за пространствено развитие 2013–2025 с цел по-голяма яснота и прилагане на политиката за регионално развитие. В рамките на тази по-концентрирана рамка е включена и нова цел „Екологична устойчивост“, отразяваща ускорения зелен и цифров преход и необходимостта тези процеси да получат ясно териториално измерение. Така стратегическата част едновременно осигурява приемственост и интегрира новите приоритети на европейско и национално равнище.
В пространствено отношение НКРПР залага модел на умерено полицентрично развитие, при който София, големите градове и някои средни градове формират мрежа от центрове, взаимосвързани чрез добре развити транспортни, икономически и функционални връзки. Успоредно се разглеждат и „функционалните градски ареали" – територии, обединяващи централния град и заобикалящите го общини, между които има интензивни ежедневни трудови, образователни и обслужващи потоци. Това позволява по-реалистично планиране на услуги, инфраструктура и инвестиции, съобразено с реалните „територии на ежедневен живот" на хората.
В рамките на полицентричния модел НКРПР различава центрове от различни нива според тяхната значимост, функции и роля в територията и селищната мрежа на страната. Функционално-йерархичната структура на мрежата от населени места включва пет нива, които отразяват ролята и значението на отделните центрове в националната селищна система. На първо ниво е столицата София като основен национален и международен център. На второ ниво са позиционирани центрове от национално значение, които концентрират значителен демографски и икономически потенциал, изпълняват водещи функции в системата на урбанистичните центрове и осигуряват ключови икономически, логистични, образователни, здравни и културни услуги за широк обхват от територии. В рамките на умерения полицентричен модел, тези градове са 6 на брой (Варна, Пловдив, Бургас, Русе, Стара Загора и Плевен). Третото ниво обхваща регионални и междинни центрове, които свързват мрежата от големи градове с периферните и селски райони, поддържат по-фина мрежа от услуги и работни места и изпълняват опорни функции за околните общини и по-малки населени места. Това са 20 областни центрове (Видин, Монтана, Враца, Ловеч, Габрово, В. Търново, Търговище, Разград, Шумен, Силистра, Добрич, Сливен, Ямбол, Хасково, Кърджали, Смолян, Пазарджик, Перник, Кюстендил и Благоевград), и още 10 на брой града с изявени ключови позиции в селищната мрежа (Казанлък, Свищов, Горна Оряховица, Димитровград, Асеновград, Карлово, Дупница, Сандански, Петрич и Велинград). В групата от центрове от ниво 3 и 4 има градове с потенциал да преминат на по-горно йерархично стъпало, но икономически дисбаланси и влошено демографско състояние спират този процес. Четвърто и пето ниво включват местни центрове и малки населени места, които осигуряват базови услуги, поддържат жизнеността на селските и периферните територии и са ключови за териториалната кохезия и равния достъп до услуги. 
НКРПР разработва детайлна типизация на териториите, която включва силно урбанизирани (градски), средно урбанизирани и селски територии, планински, крайбрежни, гранични и други специфични зони. Тази типизация служи за насочване на интервенциите според специфичните предизвикателства и потенциал на отделните категории територии. Селските територии с висока природна стойност и потенциал за устойчив туризъм и биологично земеделие се разглеждат различно от деиндустриализирани територии с висока безработица или от силно урбанизирани зони с екологичен натиск и инфраструктурни дефицити. Чрез този диференциран, ориентиран към мястото подход (place-based approach) Концепцията цели да излезе от логиката на универсални решения, еднакви за цялата територия.
Градското развитие се разглежда като важна ос на Концепцията, тъй като градовете концентрират икономическата динамика, иновациите, образованието и културата, но и социални, екологични и инфраструктурни проблеми. НКРПР подкрепя интегрирани подходи за обновяване на жилищните квартали, модернизация на обществените пространства, развитие на устойчив градски транспорт и повишаване на енергийната ефективност на сградния фонд. Особено внимание се отделя на адаптацията на градовете към климатичните промени: развитие на зелена и синя инфраструктура, управление на риска от наводнения и горещи вълни, повишаване на устойчивостта на критичната инфраструктура и създаване на по-достъпна градска среда в условията на застаряващо население.
Селските, планинските и граничните територии са определени като приоритетни за териториално сближаване и устойчиво развитие. Концепцията ги разглежда като носители на ключови ресурси – земеделие и продоволствена сигурност, гори, вода, биоразнообразие, възможности за устойчив туризъм и възобновяеми енергийни източници – чиято рационална употреба е от национално значение. За тези територии се предвиждат комплексни мерки: подобряване на транспортната и цифровата свързаност, гарантиране на достъп до основни услуги, стимулиране на местното предприемачество и късите вериги на доставка, подкрепа за местни инициативи и интегрирани териториални инвестиции. Важна роля се отрежда на местните центрове, които да консолидират услуги и функции и да служат като опорни ядра в по-слабо урбанизираните и обезлюдяващи се територии.
Инфраструктурата и свързаността се разглеждат като ключови лостове за преодоляване на териториалните различия и за повишаване на конкурентоспособността. НКРПР поставя като приоритет завършването и модернизацията на транспортните коридори от TEN-T, подобряване на железопътната инфраструктура и основните пътни артерии, изграждането на интермодални връзки, логистични центрове и по-добри връзки между регионални и местни центрове. Концепцията подчертава, че освен главните пътища е важно да се подобри и състоянието на второстепенната републиканска пътна мрежа, която осигурява реалната ежедневна достъпност на населението до услуги, пазари, образователни и здравни институции. В цифровата сфера целта е да се преодолее цифровото разделение чрез разширяване на мрежите с висока и много висока пропускателна способност и създаване на условия за цифрови услуги в периферни райони, което да позволи ефективно използване на електронно управление, дистанционно обучение и телемедицина.
Зелената трансформация и климатичната устойчивост са заложени като хоризонтални приоритети с ясно териториално измерение. НКРПР разглежда и оценката на климатичните рискове и мерки за адаптация на всички нива – от националното стратегическо планиране до местните устройствени планове. Обръща се внимание на необходимостта  от решения за управление на риска от наводнения, свлачища, засушавания и горски пожари, за опазване и възстановяване на екосистеми, за развитие на зелени и сини инфраструктури в градски и селски територии и за насърчаване на нисковъглеродни форми на транспорт и застрояване. По този начин Концепцията се превръща във важен инструмент за изпълнение на климатичните ангажименти на България и ЕС до 2030 и 2050 г.
Социалното измерение на Концепцията поставя в центъра човешкия капитал, социалното сближаване и достъпа до услуги. НКРПР обръща внимание на пространственото разпределение на бедността, социалното изключване и уязвимите групи и подчертава, че териториалните политики трябва да допринасят за намаляване на неравенствата и за повишаване на качеството на живот във всички типове територии. Особен фокус се поставя върху младежите и необходимостта да се намали делът на младите хора, които не са в заетост, образование или обучение, чрез подобрен достъп до качествено образование, професионално обучение, културни и спортни дейности, както и върху ролята на висшето образование и научната инфраструктура за регионална специализация и задържане на таланти.
В икономически план НКРПР се съгласува с рамката за интелигентна специализация и европейските политики за конкурентоспособност и иновации. Концепцията насърчава развитието на регионални икономически профили, базирани на силните страни и потенциала на отделните райони – индустриални производства, логистика, информационни и комуникационни технологии, туризъм, аграрно производство, креативни индустрии и др. Малките и средните предприятия се разглеждат като гръбнак на икономиката, а цифровизацията – като ключов инструмент за повишаване на тяхната производителност, достъп до пазари и интеграция във веригите на доставки.
Управленската и институционалната рамка на Концепцията се основава на принципите на многостепенно управление, партньорство и координация. Подчертава се необходимостта от по-тясна координация между секторните политики и стратегическото планиране на регионалното и пространствено развитие, както и от интегриране на целите и приоритетите на Концепцията в интегрираните териториални стратегии за развитие и плановете за интегрирано развитие на общините. 
Източници на необходимите финансови ресурси за постигане на стратегическите цели поставени пред политиката за регионално развитие могат да бъдат държавният бюджет, бюджетите на общините, средства на физически и юридически лица средства от фондовете на Европейския съюз, включително финансови инструменти и международни финансови институции. Конкретните необходими финансови ресурси ще бъдат описани в документите  за регионално и пространствено развитие на регионално и общинско ниво.
В документа е разработена система от индикатори за мониторинг – демографски, социално-икономически, инфраструктурни, екологични и пространствени – която позволява проследяване на напредъка към целите до 2030 и 2040 г. и своевременни корекции и актуализации.
Отчитането на изпълнението на НКРПР се осъществява като процес, който надгражда наблюдението на индикаторите и осигурява проследимост на предприетите действия, постигнатите резултати и извлечените поуки. Процесът на отчитане се реализира от една страна чрез извършването на регулярните оценки, съгласно Закона за регионалното развитие (ЗРР) и от друга чрез изпълнението на документите за регионално развитие на регионално и общинско ниво, което е нормативно обосновано в ЗРР. Осигурява  се съпоставимост и проследимост на изпълнението на целите и приоритетите на НКРПР чрез степента на реализацията на мерките в документите на регионално и общинско ниво.
[bookmark: _GoBack]В рамките на Националната концепцията за регионално и пространствено развитие до 2040 г., основен приоритет е провеждането на целенасочени политики за ограничаване на регионалните дисбаланси и за постигане на по-балансирано териториално развитие. Отчита се процеса на реализация на промяната в обхвата на регионите за планиране на ниво 2, който се очаква да завърши в началото на 2027 г., така че предложените териториални модели, приоритети и индикатори да бъдат съвместими с новата конфигурация на регионите за планиране от ниво 2  и да осигуряват стабилна основа за бъдещите регионални стратегии и програми.
В заключение Националната концепция за регионално и пространствено развитие 2026–2040 представлява комплексен, дългосрочен и интегриран стратегически документ, който задава модел на териториално развитие на България и служи като основа за координация на секторните политики с регионалната и местната перспектива. Тя стъпва върху задълбочен аналитичен преглед на дисбалансите и предизвикателствата и формулира визия и система от цели, насочени към полицентрично развитие, подобрена свързаност, зелена и цифрова трансформация, социално сближаване и интелигентна специализация на икономиката. Концепцията създава рамка за по-ефективно използване на публичните ресурси и за по-съгласувано планиране и инвестиране. Нейното приемане и последователно прилагане са от основно значение за намаляване на регионалните различия, повишаване на конкурентоспособността и устойчивостта на страната и за позиционирането на България като по-свързана, балансирана и интегрирана държава в Европейския съюз.

Този документ е създаден в рамките на изпълнение на Договор за предоставяне на безвъзмездна финансова помощ № BG16FFPR003-5.001-0005 - Бюджетна линия на отдел „Стратегическо планиране и програмиране“, Приоритет 5 Техническа помощ по чл.36“ на ПРР 2021-2027 г., съфинансирана от Европейския съюз чрез Европейския фонд за регионално развитие и Фонда за справедлив преход8

